**REPUBLIKA HRVATSKA**

**OPĆINA SALI**

**UPUTE ZA IZRADU PRORAČUNA I FINANCIJSKIH PLANOVA**

**PRORAČUNSKIH KORISNIKA OPĆINE SALI**

**ZA RAZDOBLJE 2023. – 2025.**

**Sali, rujan 2022. godine**

**SADRŽAJ:**

1. UVOD ................................................................................................................... 4

2. TEMELJNI MAKROEKONOMSKI POKAZATELJI ZA RAZDOBLJE 2023.–2025. 4

3. NOVOSTI KOD IZRADE, PREDLAGANJA I DONOŠENJA PRORAČUNA I FINANCIJSKIH PLANOVA PREMA NOVOM ZAKONU O PRORAČUNU

a) Predlaganje i donošenje proračuna i financijskih planova za 2023. i projekcija za 2024. i 2025. na razini skupine ekonomske klasifikacije …………………………….. 4

b) Iskazivanje rashoda u Računu prihoda i rashoda po funkcijskoj klasifikaciji …… 5

c) Sažetak računa prihoda i rashoda te sažetak Računa financiranja u Općem dijelu proračuna i financijskog plana ………………………………………………………….. 5

d) Zakonska obveza izrade višegodišnjeg plana uravnoteženja ……………………. 5

e) Usvajanje prijedloga financijskog plana od strane upravljačkih tijela u proračunskim

 i izvanproračunskim korisnicima …………………………………………………… 5

f) Obrazloženje – sastavni dio proračuna i financijskog plana ……………………… 6

g) Predlaganje amandmana na proračun jedinica lokalne i područne (regionalne) samouprave i financijski plan izvanproračunskog korisnika jedinice lokalne i područne (regionalne) samouprave ………………………………………………………………… 6

h) Transparentnost proračuna – zakonska obveza …………………………………… 7

4. PRORAČUNI I FINANCIJSKI PLANOVI ZA 2023. I PROJEKCIJA ZA 2024. I 2025. GODINU U EURIMA ……………………………………………………………………… 7

5. METODOLOGIJA IZRADE PRORAČUNA JEDINICE LOKALNE I PODRUČNE

 (REGIONALNE) SAMOUPRAVE ........................................................................... 8

5.1. Sadržaj Proračuna Općine Sali ………………………………............................... 9

5.2. Temeljna ekonomska ishodišta i pretpostavke za izradu prijedloga Proračuna te opis planiranih politika Općine Sali ……………………………………………………..10

5.3. Procjena prihoda i rashoda te primitaka i izdataka proračuna Općine Sali u sljedeće tri godine ………………………………………………………………………...13

5.4. Visina rashoda koji se financiraju iz općih prihoda i primitaka te namjenskih primitaka po razdjelima organizacijske klasifikacije, za iduću proračunsku godinu i za sljedeće dvije godine ………………………………………………………………………13

5.5. Sadržaj financijskog plana proračunskih korisnika Općine Sali …………………15

5.6. Rokovi za predlaganje i donošenje financijskog plana proračunskih korisnika Općine Sali …………………………………………………………………………………16

5.7. Izmjene i dopune proračuna ……………………………………………………… 17

5.8. Izmjene i dopune financijskog plana ………………………………………………17

5.9. Transparentnost proračuna …………………………………………………………17

6. DOSTUPNOST MATERIJALA NA INTERNET STRANICAMA ……………………18

1. **UVOD**

Ministarstvo financija je, sukladno odredbama članka 26. novog Zakona o proračunu (“Narodne novine br. 144/21) izradilo Upute za izradu proračuna jedinica lokalne i područne (regionalne) samouprave za razdoblje 2023. - 2025. (dalje u tekstu: Upute).

Sukladno članku 26. stavku 2. novog Zakona o proračunu, a na temelju Uputa Ministarstva financija, Jedinstveni upravni odjel Općine Sali izrađuje uputu za izradu i dostavu prijedloga financijskih planova korisnika Proračuna Općine Sali.

**2. TEMELJNI MAKROEKONOMSKI POKAZATELJI ZA RAZDOBLJE 2023. - 2025.**

Ministarstvo financija je izradilo prijedlog, a Vlada usvojila Program konvergencije Republike Hrvatske za razdoblje 2023. – 2025. (dalje u tekstu: Program konvergencije) u travnju 2022. Na temelju Programa konvergencije Vlada je u lipnju 2022. donijela Odluku o proračunskom okviru za razdoblje 2023. – 2025.

Sukladno Programu konvergencije, u ovom makroekonomskom okviru očekuje se da će nakon rasta BDP-a od 3,0% u 2022., rast BDP-a opet ubrzati na 4,4% u 2023. godini. Tijekom srednjoročnog razdoblja očekuje se nastavak rasta gospodarske aktivnosti po usporavajućoj dinamici od 2,7% u 2024. te 2,5% u 2025. godini. U 2022. godini očekuje se ubrzanje inflacije potrošačkih cijena na razinu od 7,8%, koja će potom u 2023. godini usporiti na 3,7%.

Vezano za fiskalna kretanja kako na prihodnoj tako i na rashodnoj strani proračuna u narednom srednjoročnom razdoblju očekuje se da će rezultirati postupnim smanjenjem proračunskog manjka s 2,9% BDP-a u 2021. na 2,8% BDP-a u 2022. godini. U 2023. i 2024. godini manjak proračuna opće države predviđa se na razini od 1,6% BDP-a, a u 2025. na razini od 1,2% BDP-a. U isto vrijeme udio javnog duga u nominalnoj vrijednosti bruto domaćeg proizvoda smanjivat će se godišnje po prosječnoj stopi od 3,1 postotna boda, odnosno sa 76,2% BDP-a u 2022. na 71,7% BDP-a u 2023., 68,9% BDP-a u 2024. te na 66,9% BDP-a u 2025. godini.

Republika Hrvatska će u sljedećem razdoblju provesti i brojne strukturne reforme uslijed čega raste potreba za modelom koji može simulirati učinke takvih reformi, a tijekom faze provedbe Nacionalnog plana oporavka i otpornosti bit će izuzetno važno osigurati adekvatno praćenje investicija i procjene njihovih makroekonomskih i fiskalnih učinaka.

**3. NOVOSTI KOD IZRADE, PREDLAGANJA I DONOŠENJA PRORAČUNA I FINANCIJSKIH PLANOVA PREMA NOVOM ZAKONU O PRORAČUNU**

**a) Predlaganje i donošenje proračuna i financijskih planova za 2023. i projekcija za 2024. i 2025. na razini skupine ekonomske klasifikacije**

Značajna novost u odnosnu na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. novog Zakona o proračunu, proračun jedinice lokalne i područne (regionalne) samouprave, financijski plan proračunskog korisnika te financijski plan izvanproračunskog korisnika **usvaja se na razini skupine ekonomske klasifikacije.** Slijedom navedenog, **Općina Sali te proračunski korisnici Općine Sali prihode i primitke, rashode i izdatke za 2023. godinu iskazuju na razini skupine (druga razina računskog plana) isto kao za 2024. i 2025. godinu.** Navedeno je novost u ovom proračunskom ciklusu i razlika od prethodnih godina, kada se plan za proračunsku godinu iskazivao na razini podskupine ekonomske klasifikacije, a projekcije na razini skupine ekonomske klasifikacije.

**b) Iskazivanje rashoda u Računu prihoda i rashoda po funkcijskoj klasifikaciji**

Novi Zakon o proračunu u članku 29. propisuje obvezu jedinicama lokalne i područne (regionalne) samouprave da u Općem dijelu proračuna u Računu prihoda i rashoda, rashode iskaže i prema funkcijskoj klasifikaciji. Ista je obveza, slijedom toga, propisana i proračunskim korisnicima jedinice lokalne samouprave koji, sukladno članku 34. novog Zakona o proračunu u Općem dijelu financijskog plana u Računu prihoda i rashoda, rashode proračunskog korisnika trebaju iskazati i prema funkcijskoj klasifikaciji. Novost u ovom proračunskom ciklusu i razlika od prethodnih godina je da **Općina Sali i proračunski korisnici Općine Sali sada imaju zakonsku obvezu iskazati rashode u Općem dijelu proračuna, odnosno financijskog plana u Računu prihoda i rashoda prema funkcijskoj klasifikaciji**.

**c) Sažetak Računa prihoda i rashoda te sažetak Računa financiranja u Općem dijelu proračuna i financijskog plana**

Novi Zakon o proračunu u članku 29. i u članku 34. propisuje da Opći dio proračuna, odnosno Opći dio financijskog plana proračunskih i izvanproračunskih korisnika obvezno sadrži i sažetak Računa prihoda i rashoda te sažetak Računa financiranja. U skladu s navedenim, **obveza je u ovom proračunskom ciklusu pripremiti navedene sažetke.**

**d) Zakonska obveza izrade višegodišnjeg plana uravnoteženja**

Sukladno članku 37. novog Zakona o proračunu, ukoliko jedinica lokalne i područne (regionalne) samouprave i njezini proračunski korisnici ne mogu preneseni manjak podmiriti do kraja proračunske godine, **obvezni su izraditi višegodišnji plan uravnoteženja za razdoblje za koje se proračun, odnosno financijski plan donosi.**

Isto tako, ako ne mogu preneseni višak, zbog njegove veličine, u cijelosti iskoristiti u jednoj proračunskoj godini, **korištenje viška planira se višegodišnjim planom uravnoteženja za razdoblje za koje se proračun, odnosno financijski plan donosi**.

**e) Usvajanje prijedloga financijskog plana od strane upravljačkih tijela u korisnicima**

Sukladno obvezi propisanoj člankom 38. stavkom 2. novog Zakona o proračunu čelnik proračunskog korisnika jedinice lokalne i područne (regionalne) samouprave, prije dostave prijedloga financijskog plana nadležnom upravnom tijelu, obvezan je prijedlog financijskog plana uputiti upravljačkom tijelu (npr. upravnom vijeću) na usvajanje, ako je primjenjivo, u skladu s aktima kojima je uređen rad proračunskog korisnika.

Ukoliko postoje razlike u financijskom planu proračunskog korisnika sadržanom u proračunu koji je usvojilo Općinsko vijeće u odnosu na već usvojeni prijedlog financijskog plana od strane upravljačkog tijela, upravljačko tijelo usvaja financijski plan koji je sadržan u proračunu koji je usvojilo Općinsko vijeće.

**f) Obrazloženje – sastavni dio proračuna i financijskog plana**

Sadržaj proračuna, sukladno članku 31. novog Zakona o proračunu, dopunjen je na način da obrazloženje postaje sastavni dio proračuna. Obrazloženje općeg dijela proračuna jedinice lokalne i područne (regionalne) samouprave sukladno odredbama novog Zakona o proračunu sadrži:

- obrazloženje prihoda i rashoda, primitaka i izdataka proračuna jedinice lokalne i područne (regionalne) samouprave

- obrazloženje prenesenog manjka, odnosno viška proračuna jedinice lokalne i područne (regionalne) samouprave.

Obrazloženje posebnog dijela proračuna jedinice lokalne i područne (regionalne) samouprave temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

Novi Zakon o proračunu u članku 36. propisuje **obvezu i proračunskim korisnicima za izradu obrazloženja i to obrazloženje uz opći dio financijskog plana i obrazloženje uz posebni dio financijskog plana.**

Obrazloženje općeg dijela financijskog plana proračunskog korisnika jedinice lokalne i područne (regionalne) samouprave sadrži:

- obrazloženje prihoda i rashoda, primitaka i izdataka i

- obrazloženje prenesenog manjka odnosno viška financijskog plana, u slučaju da isti postoji.

Obrazloženje posebnog dijela financijskog plana proračunskog korisnika sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja i godišnjeg plana rada.

**g) Predlaganje amandmana na proračun:**

Novost je da je člankom 41. novog Zakona o proračunu detaljno uređeno predlaganje amandmana na način da se mogu podnositi amandmani kojima se predlaže:

- povećanje proračunskih rashoda iznad iznosa utvrđenih prijedlogom proračuna pod uvjetom da se istodobno predloži smanjenje drugih rashoda u istom iznosu i unutar istih izvora financiranja u posebnom dijelu proračuna i

- povećanje proračunskih izdataka iznad iznosa utvrđenih prijedlogom proračuna pod uvjetom da se istodobno predloži smanjenje drugih izdataka u istom iznosu i unutar istih izvora financiranja u posebnom dijelu proračuna.

Navedenim se osigurava da prijedlozi amandmana ne smiju mijenjati predviđeni manjak, odnosno višak utvrđen u prijedlogu proračuna, odnosno financijskog plana.

Kao i prema starom Zakonu o proračunu i novim Zakonom o proračunu propisano je da prijedlozi amandmana ne smiju biti na teret proračunske zalihe, na teret dodatnog zaduživanja ili već prije preuzetih obveza.

**h) Transparentnost proračuna – zakonska obveza**

Novim Zakonom o proračunu propisana je obveza objave proračuna i financijskih planova i ostale dokumentacije na mrežnim stranicama, o čemu se detaljnije objašnjava u nastavku ove Upute.

**4. PRORAČUN I FINANCIJSKI PLANOVI ZA 2023. I PROJEKCIJA ZA 2024. I 2025. GODINU U EURIMA**

Zakon o uvođenju eura kao službene valute u Republici Hrvatskoj (Narodne novine, br. 57/22) u članku 69. propisuje da se proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za razdoblja nakon dana uvođenja eura, a čija obveza sastavljanja, donošenja i objavljivanja proizlazi iz odredaba propisa kojim se uređuje sustav proračuna, sastavljaju, donose i objavljuju na način da se vrijednosti u njima iskazuju u euru.

Proračun koji Općina Sali donosi za razdoblje 2023. – 2025. i financijski planovi proračunskih korisnika za to razdoblje, iako se pripremaju tijekom 2022. godine, a Općinsko vijeće raspravlja i donosi proračun do kraja 2022. godine (dok je službena valuta kuna), **svi iznosi iskazani u proračunu i financijskim planovima moraju biti iskazani u novoj službenoj valuti euru.**

Ako navedeni akti sadržavaju i usporedne **podatke za godine koje prethode danu uvođenja eura, podaci za te godine preračunavaju se iz kune u euro radi bolje usporedivosti podataka**, uz primjenu fiksnog tečaja konverzije i sukladno pravilima za preračunavanje i zaokruživanje iz navedenoga Zakona. Slijedom navedenog, kod izrade proračuna, financijskih planova i drugih pratećih planskih dokumenta, a radi bolje usporedivosti podataka, **podaci za plan tekuće i izvršenje prethodne godine trebaju biti preračunati iz kuna u eure primjenom fiksnog tečaja konverzije i sukladno pravilima za preračunavanje i zaokruživanje iz navedenoga Zakona**.



Svi akti proračunskog planiranja, uključujući i višegodišnji plan uravnoteženja za razdoblje za koje se proračun donosi, odluke o privremenom financiranju, odnosno odluka o financiranju nužnih rashoda i izdataka i slično trebaju biti iskazani u novoj valuti euru.

Vezano za dvojno iskazivanje proračunskih dokumenata u eurima i kunama, u skladu s Uputom o procesu prilagodbe poslovnih procesa subjekata opće države za poslovanje u euru iz lipnja 2022.*,* preporuka je:

a) jedinicama lokalne i područne (regionalne) samouprave da u Općem dijelu proračuna sažetak Računa prihoda i rashoda i sažetak Računa financiranja iskažu dvojno, odnosno u kunama i u eurima.

b) proračunskim i izvanproračunskim korisnicima da u Općem dijelu financijskog plana sažetak Računa prihoda i rashoda i sažetak Računa financiranja iskažu dvojno u kunama i eurima.

Više o uvođenju eura kao službene valute u Republici Hrvatskoj navedeno je u Uputi o procesu prilagodbe poslovnih procesa subjekata opće države za poslovanje u euru na mrežnim stranicama Ministarstva financija <https://mfin.gov.hr/vijesti/objavljena-azurirana-verzija-upute-o-procesu-prilagodbe-poslovnih-procesa-subjekata-opce-drzave-za-poslovanje-u-euru-lipanj-2022/3315>

**5. METODOLOGIJA IZRADE PRORAČUNA OPĆINE SALI I FINANCIJSKOG PLANA PRORAČUNSKIH KORISNIKA OPĆINE SALI**

Metodologija za izradu proračuna propisana je Zakonom o proračunu i podzakonskim aktima kojima se regulira provedba navedenoga Zakona. Do donošenja novih podzakonskih akata i u ovom proračunskom ciklusu koriste se Pravilnik o proračunskim klasifikacijama (Narodne novine, br. 26/10, 120/12 i 1/20) i Pravilnik o proračunskom računovodstvu i Računskom planu (Narodne novine, br. 124/14, 115/15, 87/16, 3/18, 126/19 i 108/20).

Proračunski korisnici obvezni su izrađivati financijske planove u skladu s odredbama novog Zakona o proračunu te se pridržavati ovih Uputa.

Proračun Općine Sali sastoji se od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

**5.1. Sadržaj Proračuna Općine Sali**

Proračun Općine Sali sastoji se od plana za proračunsku godinu i projekcija za sljedeće dvije godine.

|  |  |  |
| --- | --- | --- |
| **SADRŽAJ** | **SASTAVNI DIO** | **OPIS SASTAVNOG DIJELA** |
| **Opći dio proračuna** | Sažetak Računa prihoda i rashodaSažetak Računa financiranja | * Ukupni prihodi poslovanja i prihodi od prodaje nefinancijske imovine, ukupni rashodi poslovanja i rashodi za nabavu nefinancijske imovine
* Ukupni primici od financijske imovine i zaduživanja i izdaci za financijsku imovinu i otplate zajmova
 |
| Račun prihoda i rashoda | * Ukupni prihodi i rashodi iskazani prema izvorima financiranja i ekonomskoj klasifikaciji na razini skupine
* Ukupni rashodi iskazani prema funkcijskoj klasifikaciji
 |
| Račun financiranja | * Ukupni primici od financijske imovine i zaduživanja i izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji na razini skupine
 |
| Preneseni višak ili preneseni manjak prihoda nad rashodima | * Ako ukupni prihodi i primici nisu jednaki ukupnim rashodima i izdacima, opći dio proračuna sadrži i preneseni višak i preneseni manjak prihoda nad rashodima
 |
| Višegodišnji plan uravnoteženja | * Ako JLP(R)S ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi
* Ako JLP(R)S ne mogu preneseni višak, zbog njegove veličine, u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja za razdoblje za koje se proračun donosi
 |
| **Posebni dio proračuna** | Plan rashoda i izdataka proračuna JLP(R)S i njihovih proračunskih korisnika | * Rashodi i izdaci JLP(R)S i njihovih proračunskih korisnika
 |

**5.2.** **Temeljna ekonomska ishodišta i pretpostavke za izradu prijedloga Proračuna te opis planiranih politika Općine Sali**

Na temelju vlastitih makroekonomskih pretpostavki i očekivanih gospodarskih kretanja, projicirani su prihodi Općine Sali za razdoblje 2023.-2025. godine.

Najvažniji prihod Općine Sali su kapitalne pomoći iz Državnog proračuna i prijenosa iz EU fondova koji će u Planu proračuna za 2023. godinu biti planirani sukladno planiranim projektima i programima koji će biti aplicirani na objavljene natječaje i pozive, prihodi od koncesija i uporabe pomorskog dobra te prihod od komunalnog doprinosa koji će biti planiran u nešto većem iznosu u odnosu na realizaciju 2022. godine, zbog povećanja ulaganja u izgradnju stambenih i poslovnih objekata u odnosu na prethodne pandemijske godine.

Svi ostali prihodi Općine Sali bit će planirani sukladno realizaciji prethodne godine.

Na temelju Zakona o sustavu strateškog planiranja i upravljanja razvojem Republike Hrvatske, Općinsko vijeće Općine Sali donijelo je Strategiju razvoja Općine Sali za razdoblje od 2016. do 2020. godine, a na sjednici održanoj 23.10.2020. važenje se poduljilo do donošenja Plana razvoja Dugog otoka i Zverinca [www.opcina-sali.hr/wp-content/uploads/2017/04/strategija-ukupnog-razvoja-opcine-sali-2016-2020.pdf](http://www.opcina-sali.hr/wp-content/uploads/2017/04/strategija-ukupnog-razvoja-opcine-sali-2016-2020.pdf) Strateški ciljevi utvrđeni navedenim dokumentom predstavljaju predviđeni smjer razvoja u narednom razdoblju, oni su definirani kao očekivana stanja koje Općina Sali nastoji ostvariti uz racionalnu uporabu dostupnih resursa utemeljenih na sagledavanju uvjeta u užem i širem okruženju te spoznaja iz izrađene analize stanja. Strateškim se ciljevima naglašava mogućnost unaprjeđenja prosperitetnih djelatnosti, kao i valorizacija nedovoljno iskorištenih potencijala. U Općini Sali su definirana tri strateška cilja:

1. Visoka kvaliteta života i standarda

2. Razvoj gospodarstva

3. Visoki standardi razvoja

Također, općinski načelnik, na temelju Zakona o sustavu strateškog planiranja i upravljanja razvojem Republike Hrvatske, u rujnu 2021. godine donio je Provedbeni program Općine Sali za razdoblje 2021. - 2025. godine kao kratkoročni akt strateškog planiranja kojima se definiraju prioriteti i mjere za provedbu strateških ciljeva za daljnji razvoj Općine Sali:

|  |  |  |
| --- | --- | --- |
| **Prioritet** | **Broj mjere** | **Naziv mjere** |
| **P. 1.****Demografska revitalizacija, jačanje organizacija civilnog društva i razvijanje dostupnosti javnih usluga** | **M 1.1.** | Poboljšanje kvalitete i dostupnosti kulturnih sadržaja na otoku |
| **M 1.2.** | Unaprjeđenje sustava upravljanja, očuvanja i valorizacije kulturne i povijesne baštine te očuvanje otočnog identiteta |
| **M 1.3.** | Povećanje dostupnosti i osiguravanje jednakih uvjeta za sudjelovanje u programima ranog i predškolskog odgoja te svim razinama obrazovanja |
| **M 1.4.** | Poticanje i unaprjeđenje dostupnosti rekreacije i tjelesnog vježbanja građana |
| **M 1.5.** | Unaprjeđenje razine zdravstvene zaštite i socijalne skrbi na otoku |
| **M 1.6.** | Razvoj i unaprjeđenje sustava potpora i programa temeljenim na istraživanju životnih navika i stavova mladih obitelji o demografskim kretanjima u općini |
| **M. 1.7.** | Jačanje ljudskih kapaciteta i uvjeta rada sigurnosnih službi i sustava civilne zaštite |
| **P.2.****Poboljšanje kvalitete života razvojem javne infrastrukture** | **M 2.1.** | Razvoj, modernizacija i jačanje kapaciteta poduzetničke infrastrukture i potpornih institucija |
| **M 2.2.** | Razvoj i unaprjeđenje turističke infrastrukture |
| **M 2.3.** | Unaprjeđenje sportske infrastrukture i sustava za konkurentan natjecateljski sport |
| **M 2.4.** | Unaprjeđenje dostupnosti društvene infrastrukture za mlade i obitelji |
| **M 2.5.** | Jačanje kapaciteta sigurnosnih službi i sustava civilne zaštite kroz ulaganja u razvoj infrastrukture i primjenu novih tehnika i tehnologija |
| **M 2.6.** | Unaprjeđenje i razvoj male komunalne infrastrukture i usluga |
| **M 2.7.** | Unaprjeđenje infrastrukture i organizacije cestovnog prometa i prometa u mirovanju |
| **M 2.8.** | Razvoj i unaprjeđenje mreže pomorske infrastrukture i usluga |
| **M 2.9.** | Unaprjeđenje prometne povezanosti i sigurnosti razvojem mreže helidroma |
| **M 2.10.** | Podizanje digitalnih kompetencija i stvaranje uvjeta za digitalnu transformaciju i primjenu naprednih tehnologija u gospodarstvu i društvu |
| **P.3.****Razvoj sustava za pametno i održivo upravljanje resursima i zaštitu okoliša** | **M 3.1.** | Unaprjeđenje, modernizacija i razvoj energetske infrastrukture i sustava energoopskrbe i energetska obnova zgrada u javnom sektoru |
| **M 3.2.** | Unaprjeđenje sustava gospodarenja komunalnim otpadom i poticanje prijelaza na kružno gospodarstvo |
| **M 3.3.** | Unaprjeđenje kvalitete i održivo upravljanje sustava vodoopskrbe i odvodnje (vodnog gospodarstva) |
| **M 3.4.** | Unaprjeđenje sustava upravljanja, očuvanja i valorizacije prirodne baštine |
|
| **M 3.5.** | Poticanje ulaganja u ekološku proizvodnju i zaštitu autohtonih poljoprivrednih proizvoda i sorti |
|
| **P.4.****Optimizacija i unaprjeđenje usluga i procesa za razvoj pametne općine** | **M 4.1.** | Optimizacija i digitalizacija usluga i procesa Općine i povezanih javnopravnih tijela |
| **M 4.2.** | Jačanje ljudskih potencijala Općine i povezanih javnopravnih tijela |
| **M 4.3.** | Razvoj civilnog društva i osnaženje kapaciteta i suradnje među svim akterima razvoja |
| **M 4.4.** | Unaprjeđenje sustava upravljanja imovinom u vlasništvu Općine i povezanih javnopravnih tijela |

**5.3. Procjena prihoda i rashoda te primitaka i izdataka proračuna Općine Sali u sljedeće tri godine**

Prihodi Općine Sali planiraju se u skladu s trenutnim kretanjima i makroekonomskim projekcijama za razdoblje od 2023.-2025. godine te se očekuje da će prihodi za sljedeće tri godine biti na razini Proračuna za 2022. godinu, uvećani za kapitalne pomoći iz državnog proračuna i pomoći temeljem prijenosa EU sredstava za financiranje provedbe novih projekata.

Rashodi Općine Sali od 2023.-2025. godine planiraju se u skladu s trenutnim potrebama, već preuzetim obvezama, na razini Proračuna za 2022. godinu, uvećani za rashode provedbe novih projekata i aktivnosti.

**5.4. Visina rashoda koji se financiraju iz općih prihoda i primitaka te namjenskih primitaka po razdjelima organizacijske klasifikacije, za iduću proračunsku godinu i za sljedeće dvije godine, raspoređena na:**

a) visinu rashoda potrebnih za provedbu postojećih programa odnosno aktivnosti, koje proizlaze iz važećih propisa- LIMIT 1, i

b) visinu rashoda potrebnih za uvođenje i provedbu novih ili promjenu postojećih programa odnosno aktivnosti- LIMIT 2:

Tablicom limita **limitiraju se isključivo sredstva koja se ostvaruju iz Proračuna Općine Sali.** Limitom 1 utvrđuju se sredstva potrebna za provedbu postojećih programa/aktivnosti, limitom 2 se utvrđuju sredstva potrebna za provedbu novih ili promjenu postojećih programa/aktivnosti.

**TABLICA S LIMITIMA ZA IZRADU PRIJEDLOGA FINANCIJSKIH PLANOVA PRORAČUNSKIH KORISNIKA OPĆINE SALI:**

**-svi iznosi iskazani su u eurima-**

|  |  |  |  |
| --- | --- | --- | --- |
| **NAZIV** | **IZVRŠENJE** **2021.** | **PLAN**  | **PLAN**  |
|  | **2022.** | **2023.** | **2024.** | **2025.** |
| **Limit 1.** | **Limit 2.** | **UKUPNO** | **Limit 1.** | **Limit 2.** | **UKUPNO** | **Limit 1.** | **Limit 2.** | **UKUPNO** |
| DJEČJI VRTIĆ ORKULICE | 686.859,45 | 923.000,00 | 925.000,00 | 25.000,00 | 950.000,00 | 950.000,00 | 5.000,00 | 955.000,00 | 955.000,00 | 5.000,00 | 960.000,00 |
|
| HRVATSKA KNJIŽNICA I ČITAONICA SALI | 274.834,93 | 334.000,00 | 340.000,00 | 20.000,00 | 360.000,00 | 360.000,00 | 5.000,00 | 365.000,00 | 365.000,00 | 5.000,00 | 370.000,00 |
| **UKUPNO** | **961.694,38** | **1.257.000,00** | **1.265.000,00** | **45.000,00** | **1.310.000,00** | **1.310.000,00** | **10.000,00** | **1.320.000,00** | **1.320.000,00** | **10.000,00** | **1.330.000,00** |

**5.5. Sadržaj financijskog plana proračunskih korisnika Općine Sali**

Proračunski korisnici jedinice lokalne i područne (regionalne) samouprave prihode i primitke, rashode i izdatke za 2023. godinu planiraju na razini skupine (druga razina računskog plana) isto kao za 2024. i 2025. godinu, za razliku od prethodnih godina kada su tekuću proračunsku godinu planirali na razini podskupine. Upravno vijeće ili drugo upravljačko tijelo obvezno je usvojiti financijski plan korisnika, a Općinsko vijeće proračun za 2023. godinu i projekcije za 2024. i 2025. na razini skupine (druga razina računskog plana). Međutim, **jedinica lokalne samouprave ovlaštena je zatražiti da proračunski korisnici izrađuju prijedlog financijskog plana na razini odjeljka (četvrta razina računskog plana) te Vas ovim putem izvješćujemo ste isti dužni izraditi na navedeni način te dostaviti Općini Sali, radi praćenja, ostvarivanja i trošenja prihoda i primitaka, te ostalih aktivnosti proračunskih korisnika općine Sali.**

**Prijedlog financijskog plana proračunskih korisnika** sastoji se od plana za proračunsku godinu i projekcija za sljedeće dvije godine, a **sadrži opći i posebni dio te obrazloženje financijskog plana.**

**Proračunski korisnici dužni su,** kao i prethodnih godina, **u svom financijskom planu iskazati sve svoje prihode i rashode** bez obzira na moguće uplate dijela prihoda korisnika u proračun Općine Sali ili podmirivanje dijela rashoda korisnika izravno s računa proračuna.

Detaljni prikaz sadržaja financijskog plana proračunskih korisnika dan je u tablici koja slijedi:



**5.6. Rokovi za predlaganje i donošenje financijskog plana proračunskih korisnika Općine Sali**

Rokovi za predlaganje i donošenje financijskog plana proračunskih korisnika Općine Sali dani su u tablici u nastavku:

|  |  |  |  |
| --- | --- | --- | --- |
| **TKO:** | **KOME:** | **ROK:** | **NAPOMENA:** |
| Čelnik proračunskog korisnika  | Upravljačkom tijelu | **10. studenog 2022.** | Prije dostave prijedloga financijskog plana Jedinstvenom upravnom odjelu, čelnik proračunskog korisnika obvezan je prijedlog financijskog plana uputiti upravljačkom tijelu na usvajanje, ako je primjenjivo, u skladu s aktima kojima je uređen rad proračunskog korisnika |
| **Proračunski korisnik** | **Jedinstvenom upravnom odjelu**  |
| Jedinstveni upravni odjel | Općinskom načelniku | 15. studenog 2022. | Jedinstveni upravni odjel izrađuje nacrt proračuna te ga dostavlja općinskom načelniku |
| Općinski načelnik | Općinskom vijeću | 20. studenoga 2022. | Općinski načelnik utvrđuje prijedlog proračuna i podnosi ga Općinskom vijeću na donošenje. |
| Općinsko vijeće |  | Do kraja tekuće 2022. | Općinsko vijeće donosi proračun za 2023. godinu i projekcije za 2024. i 2025. godinu do kraja tekuće 2022. godine, u roku koji omogućuje primjenu proračuna od 1. siječnja 2023. |

**U slučaju da postoje razlike u financijskom planu proračunskog korisnika** sadržanom u proračunu, kojeg je donijelo Općinsko vijeće, u odnosu na već usvojeni prijedlog financijskog plana od strane upravljačkog tijela, **upravljačko tijelo usvaja financijski plan koji je sadržan u proračunu kojeg je donijelo Općinsko vijeće**.

**Napominje se da dostavljeni prijedlog financijskog plana nije ujedno i usvojeni financijski plan!**

Općina Sali još nema uvedenu riznicu i ne može pratiti ostvarenje i trošenje prihoda proračunskih korisnika, pa svi proračunski korisnici moraju kvartalno (a po zahtjevu i češće) izvještavati Općinu o rashodima financiranim iz sredstava proračuna, kao i ostvarenim vlastitim i namjenskim prihodima i primicima i njihovim rashodima.

**5.7. Izmjene i dopune proračuna**

Izmjenama i dopunama proračuna **mijenja se isključivo plan za tekuću proračunsku godinu.** Na postupak donošenja izmjena i dopuna proračuna na odgovarajući se način primjenjuju odredbe Zakona o proračunu za postupak donošenja proračuna. Izmjene i dopune proračuna sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna. Izmjenama i dopunama proračuna **ne mogu se** umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u proračunu, izmjenama i dopunama proračuna **moraju se planirati minimalno na razini ostvarenih prihoda i primitaka, odnosno izvršenih rashoda i izdataka.** Uz svake izmjene i dopune proračuna obvezno je izraditi obrazloženja izmjena i dopuna proračuna (općeg i posebnog dijela).

**5.8. Izmjene i dopune financijskog plana**

Sukladno odredbama Zakona o proračunu izmjenama i dopunama financijskog plana **mijenja se isključivo usvojeni plan za tekuću proračunsku godinu.** Na postupak donošenja izmjena i dopuna financijskog plana na odgovarajući se način primjenjuju odredbe Zakona o proračunu za postupak donošenja financijskog plana. Izmjenama i dopunama financijskog plana **ne mogu se** umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u financijskom planu, izmjenama i dopunama financijskog plana **moraju se planirati minimalno na razini ostvarenih prihoda i primitaka, odnosno izvršenih rashoda i izdataka.** Uz svake izmjene i dopune financijskog plana obvezno je izraditi obrazloženja izmjena i dopuna financijskog plana (općeg i posebnog dijela).

Izmjene i dopune financijskog plana proračunskog korisnika Općine Sali moguće izraditi na sljedeće načine:

**-Kada je riječ o promjenama u financijskom planu** proračunskih korisnika **koje su vezane uz financiranje** iz izvora općih prihoda i primitaka, odnosno **iz nadležnog lokalnog proračuna,** **izmjene i dopune financijskog plana proračunskog korisnika nisu moguće bez suglasnosti** Općine Sali, odnosno preraspodjela ili izmjena i dopuna proračuna Općine Sali.

**-Izmjene i dopune financijskog plana proračunskog korisnika** vezane uz „fleksibilne“ izvore (vlastite i namjenske prihode i primitke) **moguće je urediti na različite načine uz suglasnost Općine Sali.**

**Svi proračunski korisnici dužni su uskladiti svoj financijski plan s izmijenjenim i dopunjenim proračunom Općine Sali**.

**5.9. Transparentnost proračuna**

Novim Zakonom o proračunu propisana je obveza objave dokumenata i informacija o trošenju sredstava. Kako bi se osiguralo ostvarenje načela transparentnosti i slobodan pristup informacijama kao i njihovo povezivanje, preuzimanje i ponovno korištenje materijali vezani uz proračun i njegove izmjene objavljuju se u formatu pogodnom za daljnju obradu (word i excel).

Sukladno odredbama članka 144. novog Zakona o proračunu u nastavku su obaveze vezano za transparentnost:

Proračun i izmjene i dopune proračuna, odluka o privremenom financiranju, odluka i izmjene i dopune odluke o izvršavanju proračuna, polugodišnji i godišnji izvještaj o izvršenju proračuna objavljuju se na mrežnim stranicama Općine Sali.

Financijski plan i izmjene i dopune financijskog plana, polugodišnji i godišnji izvještaj o izvršenju financijskog plana proračunskog korisnika objavljuje se na njegovim mrežnim stranicama, odnosno na mrežnim stranicama Općine Sali ako proračunski korisnik nema svoje mrežne stranice.

Opći i posebni dio proračuna, odluka o izvršavanju proračuna, izmjene i dopune proračuna te izmjene i dopune odluke o izvršavanju proračuna, odluka o privremenom financiranju te opći i posebni dio polugodišnjeg i godišnjeg izvještaja o izvršenju proračuna objavljuju se u Službenom glasniku Općine Sali koji se objavljuje na stranici Općine Sali poveznica <https://www.opcina-sali.hr/category/slubeni-glasnik/>

Vodič za građane o proračunu, izmjenama i dopunama proračuna te polugodišnjem i godišnjem izvještaju o izvršenju proračuna objavljuje se na mrežnim stranicama.

Zakonom o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) propisano je da su općina, grad i županija dužne na svojim mrežnim stranicama javno objaviti informacije o trošenju proračunskih sredstavatako da te informacije budu lako dostupne i pretražive. Zakonom o proračunu također je propisano da su jedinice lokalne i područne (regionalne) samouprave, proračunski i izvanproračunski korisnici dužni javno objavljivati informacije o trošenju sredstava na svojim mrežnim stranicama na način da te informacije budu lako dostupne, pretražive i strojno čitljive. Objava informacija, propisana Zakonom o proračunu, podrazumijeva najmanje objavu isplata iz proračuna, odnosno financijskog plana tijekom proračunske godine, objavu podataka o isplatitelju i vrsti rashoda, odnosno izdatka te objavu podataka o primatelju sredstava, uključujući i njegov osobni identifikacijski broj, naziv pravne osobe, odnosno ime i prezime fizičke osobe, osim informacija koje predstavljaju klasificirani podatak prema zakonu kojim je uređena tajnost podataka i informacija čija bi objava bila protivna posebnim propisima.

**6. DOSTUPNOST MATERIJALA NA INTERNET STRANICAMA**

Proračunski korisnici mogu tekst ovih uputa i priloge (tablice za izradu financijskih planova) naći i koristiti sa internet stranice Općine Sali <https://www.opcina-sali.hr/category/proracun-opcine-sali/> , a upute s prilozima Ministarstva financija dostupne su na <https://mfin.gov.hr/istaknute-teme/lokalna-samouprava/105>.